Joseph Muscat qal li hu kien ser jivvota IVA. Qal ukoll li l-Partit Laburista ma kienx ser jinvolvi ruħu fil-kampanja referendarja. L-istrateġija politika tal-Partit Laburista kienet waħda ċara ħafna. Kienet illi jipprova jagħti palata lill-kaċċaturi mingħajr ma jiġġieled mal-ambjentalisti. Għalhekk dak li qal Joseph Muscat. Meta, iżda, beda jidher illi parti mdaqqsa tal-votanti Laburisti kienu fehmu dan il-messaġġ bħal li setgħu jivvutaw kif xtaqu u fil-polls (kemm dawk pubblikati kif ukoll dawk li nżammu kunfidenzjali) beda jidher vantaġġ għal-LE, anke b'voti minn żoni tradizzjonalment laburisti, bdiet tiżdied id-doża tal- involviment tal-Partit Laburista fil-kampanja referendarja. Il-kandidati Laburisti għall-Kunsilli Lokali (f'ħafna lokalitajiet) huma u jduru d-djar bdew jikkampanjaw favur l-IVA. Bdew ukoll it-telefonati, prinċipalment fl-aħħar ġimgħa. Anke fid-djar ta' attivisti tal-Birdlife u tal- ADZ (AD Żgħażagħ) ċemplu jikkampanjaw favur l-IVA. Araw ftit dak li kiteb , ambjentalist rispettat u ex-kandidat tal-Partit Laburista għall-Parlament Ewropew. Jiena m'inix sorpriż b'dan kollu minħabba li l-Partit Laburista kellu commitment politiku fuq il-materja. Kien baħnan min emmen jew ittama li l-Partit Laburista ser jibqa' barra mill-kampanja u b'ħalqu magħluq. Il-kritika tiegħi lill-Partit Laburista mhux li ikkampanja favur l-IVA, iżda li ma kellux il-kuraġġ li dan jikkonfermaħ fil-pubbliku. Ipprova jistaħba wara subgħajh.
Ir-referendum u l-partiti politiċi (2)